**#EUDatathon 2022: Naj vaša ustvarjalnost pusti pečat na Evropski uniji in svetu**

7. februarja so se odprle prijave na letošnji natečaj EU Datathon, s katerim se vsako leto zbirajo nove zamisli na področju odprtih podatkov. Za navdušence nad odprtimi podatki in razvijalce aplikacij z vsega sveta je to priložnost, da pokažejo, kakšne možnosti prinašajo odprti podatki, pridobijo mednarodno prepoznavnost zahvaljujoč svojim inovativnim zamislim ter se potegujejo za svoj delež skupne nagrade v višini 200 000 evrov in nagrado občinstva.

Kako lahko sodelujete? Preprosto! Predlagajte zamisel za aplikacijo, ki povezuje in uporablja nabore odprtih podatkov ter tako ponuja rešitev za enega od štirih izzivov:

* 1. izziv: Evropski zeleni dogovor,
* 2. izziv: [Preglednost](https://ec.europa.eu/info/strategy/priorities-2019-2024/economy-works-people_sl) pri javnih naročilih,
* 3. izziv: Možnosti za javna naročila v EU za mlade,
* 4. izziv: Evropa, pripravljena na digitalno dobo.

Ključni pogoj za uspešno predložitev je, da vsaj eden od naborov podatkov, ki jih uporabite za razvoj aplikacije, izhaja iz več tisoč naborov podatkov, ki so na voljo na spletišču [data.europa.eu](https://data.europa.eu/sl). Če se odločite za 2. ali 3. izziv, uporabite vsaj en nabor podatkov, ki je objavljen na portalu dnevnih elektronskih javnih naročil (*Tenders Electronic Daily* – TED).

Od vaše prijave se tudi pričakuje, da bo na inovativen način prispevala k doseganju pomembnih ciljev Evropske unije in predstavila priložnosti za konkretne poslovne modele ali socialna podjetja. V navdih so vam lahko zmagovalne zamisli s prejšnjih natečajev. Leta 2020 je skupina FinLine iz Združenega kraljestva tako žirijo kot javnost navdušila z aplikacijo, ki malim in srednjim podjetjem zagotavlja brezplačno prilagojeno svetovanje glede ustreznih nepovratnih sredstev in naložbenih možnosti za premagovanje težav, ki jih je povzročila pandemija COVID-19. Aplikacija je bila uvrščena na prvo mesto pri izzivu Gospodarstvo za ljudi, prejela pa je tudi nagrado občinstva. Leta 2021 je skupina ITER IDEA iz Italije ravno tako požela dvojni uspeh z aplikacijo, ki olajšuje poklicno mobilnost žensk v Evropi. Podrobnosti o vseh zmagovalnih zamislih so na voljo na [spletišču EU Datathon](https://op.europa.eu/sl/web/eudatathon).

Skupinam, ki bodo letos uvrščene v ožji izbor, bo na voljo podpora v fazi zasnove in po natečaju. Sodelovanje s finalisti vključuje vabila na dogodke in spletne seminarje v zvezi z odprtimi podatki, na katerih se lahko skupine srečajo s ponudniki podatkov, dodatno oglašujejo svoje projekte in navezujejo stike.

Zamisel predložite do **31. marca**. Več informacij je na voljo v [pravilih natečaja](https://op.europa.eu/sl/web/eudatathon#rules).

Natečaj EU Datathon za leto 2022 organizira Urad za publikacije Evropske unije v okviru [evropskega leta mladih 2022](https://europa.eu/youth/year-of-youth_sl), ki združuje dogodke in dejavnosti, namenjene mladim po vsej Evropi.

Več informacij je na voljo na [spletišču EU Datathon](https://op.europa.eu/sl/web/eudatathon). [[Spremljajte nas na](https://twitter.com/EU_opendata)](https://twitter.com/EU_opendata) [Twitterju](https://twitter.com/EU_opendata), [Facebooku](https://www.facebook.com/data.europa.eu) in [LinkedInu](https://www.linkedin.com/company/publications-office-of-the-european-union) z oznako #EUDatathon.